b"\n_START_ARTICLE_\nFolklando (Malvin\xc5\xb3) Salos\n_START_SECTION_\nIstorija\n_START_PARAGRAPH_\nSalas 1520 m. atrado Ferdinando Magelano ekspedicija, ie\xc5\xa1kojusi kelio \xc4\xaf Ram\xc5\xb3j\xc4\xaf vandenyn\xc4\x85. Ekspedicijos dalyvis Estebanas Gomesas \xc5\xbeem\xc4\x97lapyje jas pa\xc5\xbeym\xc4\x97jo San Ant\xc3\xb3n (\xc5\xa0v. Antano) vardu. Dar daugiau nei \xc5\xa1imtmet\xc4\xaf Folklando (Malvin\xc5\xb3) salos buvo tik pirat\xc5\xb3 ir korsar\xc5\xb3 (D\xc5\xbeono Deiviso, Frencio Dreiko, Ri\xc4\x8dardo Haukinso) prieglobstis. 1600 m. salas aplank\xc4\x97 oland\xc5\xb3 ekspedicija, vadovaujama Sebald de Weert. Olandai salas savo \xc5\xbeem\xc4\x97lapiuose pa\xc5\xbeym\xc4\x97jo Sebald vardu. Pirm\xc4\x85 kart\xc4\x85 apie i\xc5\xa1silaipinim\xc4\x85 salose u\xc5\xbesiminta tik 1690 m., kai \xc4\x8dia apsilank\xc4\x97 brito John Strong ekspedicija._NEWLINE_1763 m. pranc\xc5\xabzai salas u\xc5\xbe\xc4\x97m\xc4\x97 \xc4\xafk\xc5\xabr\xc4\x97 pirm\xc4\x85j\xc4\x85 gyvenviet\xc4\x99 \xe2\x80\x93 Port Luis\xc4\x85 (dab. Ryt\xc5\xb3 Folklando saloje). 1765 m. kapitono D\xc5\xbeono Bairono ekspedicija salas paskelb\xc4\x97 Anglijos karaliaus valdomis. 1766 m. ispanai i\xc5\xa1st\xc5\xabm\xc4\x97 i\xc5\xa1 sal\xc5\xb3 pranc\xc5\xabzus. 1766 m. Port Egmonto (Saunderso sala) krantin\xc4\x97je britai \xc4\xafk\xc5\xabr\xc4\x97 pirm\xc4\x85j\xc4\x85 gyvenviet\xc4\x99. 1770 m. jie u\xc5\xbe\xc4\x97m\xc4\x97 ir brit\xc5\xb3 kolonij\xc4\x85 Port Egmonte, ta\xc4\x8diau 1771\xe2\x80\x931774 m. britai buvo susigr\xc4\x85\xc5\xbein\xc4\x99 \xc5\xa1ias valdas. Fakti\xc5\xa1kai salos buvo negyvenamos iki 1820 m._NEWLINE_1816 m. Argentinai tapus nepriklausoma respublika, Folklando (Malvin\xc5\xb3) salos pagal uti possidetis princip\xc4\x85, kaip La Platos Vicekaralyst\xc4\x97s dalis, per\xc4\x97jo \xc4\xaf jos rankas. 1820 m. Argentina \xc4\xaftvirtino vald\xc5\xbei\xc4\x85 salose, kurias pavert\xc4\x97 nusikalt\xc4\x97li\xc5\xb3 tr\xc4\x97mimo vieta. 1829 m. argentinie\xc4\x8diai \xc4\xafk\xc5\xabr\xc4\x97 Puerto Soledado gyvenviet\xc4\x99. 1833 m. Jungtin\xc4\x97 Karalyst\xc4\x97, pasinaudodama kariniu konfliktu Argentinoje, u\xc5\xbe\xc4\x97m\xc4\x97 Folklando (Malvin\xc5\xb3) salas. Argentinie\xc4\x8di\xc5\xb3 gyvenviet\xc4\x97s buvo sugriautos, \xc4\xafvestos karin\xc4\x97s paj\xc4\x97gos. Vietoje Puerto Luiso \xc4\xafkurta Port Stenlio gyvenviet\xc4\x97. Prad\xc4\x97ta sal\xc5\xb3 kolonizacija (apsigyveno daugiausia \xc5\xa1kotai). Po 150 met\xc5\xb3, 1982 m. baland\xc5\xbeio 2 d., Argentinos karin\xc4\x97 chunta, vadovaujama Leopoldo Galtieri, \xc4\xafsiver\xc5\xbe\xc4\x97 \xc4\xaf salas siekdama atkurti argentinie\xc4\x8di\xc5\xb3 valdym\xc4\x85. Ta\xc4\x8diau Jungtin\xc4\x97s Karalyst\xc4\x97s paj\xc4\x97gos kontraatakavo Argentinos paj\xc4\x97gas ir prad\xc4\x97jo Folklando kar\xc4\x85. Argentinie\xc4\x8diams nepavyko atsilaikyti ir 1982 m. bir\xc5\xbeelio 14 d. karas baig\xc4\x97si JK naudai. JK u\xc5\xbedraud\xc4\x97 salose ir aplink jas bet kokiais tikslais lankytis Argentinos pilie\xc4\x8diams. V\xc4\x97liau \xc5\xa1is draudimas at\xc5\xa1auktas ir argentinie\xc4\x8diai salose gali lankytis turistiniais tikslais._NEWLINE_D\xc4\x97l sal\xc5\xb3 dar ir \xc5\xa1iomis dienomis vyksta diskusijos. 2001 m. metais \xc4\xaf Argentin\xc4\x85 atvyk\xc4\x99s premjeras Tony Blair, buvo pirmasis \xc4\x8dia apslank\xc4\x99s auk\xc5\xa1to rango brit\xc5\xb3 politikas. Argentinos prezidentas Nestoras Kir\xc5\xa1neris Folklando (Malvin\xc5\xb3) salas yra paskelb\xc4\x99s savo programos prioritetu. Minint 22 met\xc5\xb3 Folklando karo metines, prezidentas parei\xc5\xa1k\xc4\x97, kad vien\xc4\x85 dien\xc4\x85 Malvinai bus Argentinos dalimi. Pagal 1983 m. akt\xc4\x85, visiems Folklando (Malvin\xc5\xb3) sal\xc5\xb3 gyventojams garantuota JK pilietyb\xc4\x97.\n_START_SECTION_\nPavadinimo kilm\xc4\x97\n_START_PARAGRAPH_\nPavadinimas Islas Malvinas kilo nuo pranc\xc5\xabzi\xc5\xa1ko pavadinimo \xc3\x8eles Malouines, kur\xc4\xaf dav\xc4\x97 1764 m. salas aplank\xc4\x99s pranc\xc5\xabz\xc5\xb3 j\xc5\xabrininkas Louis Antoine de Bougainville \xe2\x80\x93 jis salas pavadino pagal Pranc\xc5\xabzijos uostamiest\xc4\xaf Sen Malo (Saint-Malo). Angli\xc5\xa1k\xc4\x85 pavadinim\xc4\x85 Folkland Islands salos gavo 1690 m., kai jas pasiek\xc4\x99s John Strong pavadino savo pono Anthony Cary, 5th Viscount Folkland garbei. Tarpukario Lietuvoje \xc5\xa1ios salos buvo vadintos Sakal\xc5\xb3 \xc5\xbeeme (angl. falk 'sakalas' + land '\xc5\xbeem\xc4\x97').\n_START_SECTION_\nGeografija\n_START_PARAGRAPH_\nFolklando (Malvin\xc5\xb3) salos yra 483 km nuo Piet\xc5\xb3 Amerikos \xc5\xbeemyno. Sudaro Ryt\xc5\xb3 Folklando (isp. Soledado) sala (6605 km\xc2\xb2), Vakar\xc5\xb3 Folklando (isp. Gran Malvinos) (4532 km\xc2\xb2) ir dar apie 700 ma\xc5\xbe\xc5\xb3 sal\xc5\xb3. Kranto linijos ilgis 1288 km. Salos i\xc5\xa1sid\xc4\x97s\xc4\x8diusios Piet\xc5\xb3 Atlanto Skotijos j\xc5\xabroje. Dvi did\xc5\xbei\xc4\x85sias salas skiria Folkland Soundas (San Karlo s\xc4\x85siauris). Abiej\xc5\xb3 sal\xc5\xb3 pavir\xc5\xa1ius kalnuotas. Auk\xc5\xa1\xc4\x8diausia vieta \xe2\x80\x93 isp. Cerro Alberdi (705 m, Vakar\xc5\xb3 Folklando s.). Vyrauja pa\xc5\xbeliugusios, pievomis apaugusios lygumos, i\xc5\xa1 kuri\xc5\xb3 svarbiausia \xe2\x80\x93 Lafonija (Ryt\xc5\xb3 Folklando pietuose). Ma\xc5\xbeosios salos (svarbesn\xc4\x97s: Saunderso, Vedelio, Burbon\xc5\xb3 ir kt.) susispietusios aplink did\xc5\xbei\xc4\x85sias. Folklando (Malvin\xc5\xb3) salos turi 12 j\xc5\xabrmyli\xc5\xb3 j\xc5\xabr\xc5\xb3 valdas ir 200 j\xc5\xabrmyli\xc5\xb3 ekskliuzyvin\xc4\x99 \xc5\xbevejybos zon\xc4\x85._NEWLINE_Folklando (Malvin\xc5\xb3) sal\xc5\xb3 klimatas j\xc5\xabrinis, subantarktinis; dr\xc4\x97gnas, \xc5\xa1altas ir v\xc4\x97juotas. Metinis krituli\xc5\xb3 kiekis 600\xe2\x80\x93700 mm. Kasdien, apie pusdien\xc4\xaf lyja rudeni\xc5\xa1kas lietus. Sninga retai. \xc5\xbdiem\xc4\x85 temperat\xc5\xabra \xe2\x80\x93 keli laipsniai vir\xc5\xa1 nulio, vasar\xc4\x85 retai vir\xc5\xa1ija +10\xc2\xa0\xc2\xb0C._NEWLINE_Periferija (visa teritorija i\xc5\xa1skyrus sostin\xc4\x99) vadinama campo (i\xc5\xa1 isp. k. \xe2\x80\x9eprovincija, u\xc5\xbemiestis\xe2\x80\x9c).\n_START_SECTION_\nEkonomika\n_START_PARAGRAPH_\nSvarbiausia sal\xc5\xb3 \xc5\xabkio \xc5\xa1aka \xe2\x80\x93 avi\xc5\xb3 auginimas. Pajamos i\xc5\xa1 vilnos eksporto \xc4\xaf JK sudaro did\xc5\xbei\xc4\x85j\xc4\x85 dal\xc4\xaf kra\xc5\xa1to biud\xc5\xbeeto. Taip pat pajamos gaunamos i\xc5\xa1 \xc5\xbevejybos ir turizmo. Salos pardavin\xc4\x97ja \xc5\xbevejybines licencijas kitoms \xc5\xa1alims, norin\xc4\x8dioms \xc5\xbevejoti sal\xc5\xb3 \xc5\xbevejybin\xc4\x97se valdose. Apie 75\xc2\xa0% sugautos \xc5\xbeuvies sudaro kalmarai, kurie eksportuojami daugiausia \xc4\xaf Ispanij\xc4\x85. 2001 m. salas aplank\xc4\x97 daugiau nei 30 t\xc5\xabkst. lankytoj\xc5\xb3. Salas aplanko kruiziniai laivai, plaukiantys \xc4\xaf kitas Piet\xc5\xb3 Atlanto salas bei Antarktid\xc4\x85. Eksporto vert\xc4\x97 \xe2\x80\x93 125 mln.\xc2\xa3. Folklando (Malvin\xc5\xb3) sal\xc5\xb3 valiuta \xe2\x80\x93 Folklando svaras, susietas su Brit\xc5\xb3 Svaru Sterling\xc5\xb3.\n_START_SECTION_\nGyventojai\n_START_PARAGRAPH_\n2003 m. liepos m\xc4\x97nesio apskai\xc4\x8diavimais, Folklando (Malvin\xc5\xb3) salose gyveno 2967 gyventojai, i\xc5\xa1 kuri\xc5\xb3 dauguma (apie 70\xc2\xa0%) \xe2\x80\x93 brit\xc5\xb3 kilm\xc4\x97s. Yra \xc5\xa1iek tiek i\xc5\xa1eivi\xc5\xb3 i\xc5\xa1 Skandinavijos, Piet\xc5\xb3 Amerikos (daugiausia \xc4\x8cil\xc4\x97s)._NEWLINE_Tikin\xc4\x8di\xc5\xb3j\xc5\xb3 dauguma \xe2\x80\x93 krik\xc5\xa1\xc4\x8dionys (anglikonai, katalikai, Jungtin\xc4\x97s Ba\xc5\xbeny\xc4\x8dios atstovai, evangelikai, Jehovos liudytojai, liuteronai, Septintosios Dienos adventistai)._NEWLINE_Daugiau nei pus\xc4\x97 sal\xc5\xb3 gyventoj\xc5\xb3 gyvena Stenlio (Puerto Archentino) uostamiestyje. Ryt\xc5\xb3 Folklandas (Soledadas) gyvenamas kur kas gausiau ir tankiau (1600 gyv.; 0,24 \xc5\xbem./km\xc2\xb2) nei Vakar\xc5\xb3 Folklandas (200 gyv.; 0,04 \xc5\xbem./km\xc2\xb2). Gyventojai susitelk\xc4\x99 nedideliuose pakran\xc4\x8di\xc5\xb3 kaimeliuose arba i\xc5\xa1sibarst\xc4\x99 vienkiemiuose. Kalnuotos sal\xc5\xb3 dalys beveik negyvenamos. Dauguma ma\xc5\xbe\xc5\xb3j\xc5\xb3 sal\xc5\xb3 taip pat negyvenamos."